“พระนาย”เคลียร์โรงไฟฟ้าPSTCบึ้มแค่ข่าวลือ ยัน3ผถห.ใหญ่PPยังถือครบ ฟากราคาหุ้นเริ่มดีดกลับ
“พระนาย กังวาลรัตน์” เคลียร์ชัดโรงไฟฟ้า PSTC ระเบิดแค่ข่าวลือ ยืนยัน 3 ผถห.ใหญ่ PP ยังถือหุ้นครบ ด้านราคาหุ้นเริ่มหายแพนิคเหลือลบ 12% 
19 ม.ค. 2561

จากกรณีที่มีกระแสข่าวลือในช่วงบ่ายของวันนี้ (19 ม.ค.2561) ว่า เกิดเหตุระเบิดขึ้นที่โรงไฟฟ้า และท่อส่งน้ำมันของ บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ส่งผลให้มีแรงขายทำกำไรออกมาอย่างหนักจากความกังวลประเด็นดังกล่าว
ทั้งนี้ ล่าสุด “ข่าวหุ้นธุรกิจออนไลน์” ได้ติดต่อสอบถามไปยัง นายพระนาย กังวาลรัตน์ ประธานเจ้าหน้าที่บริหาร PSTC โดยนายพระนาย เปิดเผยกับผู้สื่อข่าว ว่า กระแสข่าวลือว่าเกิดเหตุระเบิดขึ้นที่โรงไฟฟ้า และท่อส่งน้ำมันของบริษัทฯ นั้นไม่เป็นความจริง
โดยในส่วนของโรงไฟฟ้าของบริษัทยังสามารถดำเนินการได้ตามปกติ ขณะที่ท่อส่งน้ำมันของบริษัทนั้น ขณะนี้ยังไม่ได้มีการดำเนินงานหรือยังไม่ได้เข้าลงทุนจึงเป็นไปไม่ได้ว่าจะเกิดเหตุการณ์ระเบิดขึ้น และยังไม่ทราบถึงที่มาของข่าวลือดังกล่าวว่าเกิดขึ้นได้อย่างไร
นอกจากนี้ ยังยืนยันว่า กลุ่มผู้ถือหุ้นใหญ่ของบริษัทฯที่ได้รับการจัดสรรหุ้นเพิ่มทุนแก่บุคคลในวงจำกัด (PP) ทั้ง 2 รอบ ไม่ได้ทำการขายหุ้นออกมาอย่างแน่นอน โดยยังคงสัดส่วนการถือหุ้นของบริษัทตามสัดส่วนเดิมที่เคยถืออยู่ก่อนหน้านี้
สำหรับบุคคลที่ได้รับการจัดสรรหุ้น PP ทั้ง 2 รอบ 3 รายแรกมีรายชื่อดังนี้
1. นายเฉลิมชัย มหากิจศิริ จำนวนหุ้นที่ได้รับรวมทั้ง 2 รอบ 600 ล้านหุ้น
2. นายจักรกฤช จารุจินดา จำนวนหุ้นที่ได้รับรวมทั้ง 2 รอบ 250 ล้านหุ้น
3. นางสุกัญญา วนิชจักรวงศ์ จำนวนหุ้นที่ได้รับรวมทั้ง 2 รอบ 230 ล้านหุ้น
ด้าน ราคาหุ้นล่าสุด ณ เวลา 16.13 น. ลดช่วงลบขึ้นมาเหลือ 12.63% มาอยู่ที่ 0.83 บาท ลบ 0.12 บาท หรือ 12.63% สูงสุดที่ 0.97 บาท ต่ำสุดที่ 0.67 บาท ด้วยมูลค่าซื้อขาย 662.31 ล้านบาท จากก่อนหน้านี้ลดลงไปแตะระดับต่ำสุดระหว่างวัน (Floor) ที่ 0.67 บาท โดยคาดว่าเป็นผลจากการที่นักลงทุนเริ่มคลายกังวลว่าประเด็นดังกล่าวไม่เป็นความจริง